Materiál na rokovanie pre Mestské zastupiteľstvo v Žiline

Zmena Pracovného poriadku zamestnancov Mesta Žilina

Materiál obsahuje:
1.	Návrh na uznesenie
2.	Dôvodová správa
3.	Materiál – Zmena Pracovného poriadku zamestnancov Mesta Žilina
4.	Materiál – Návrh pracovného poriadku so zmenami

Predkladá:

Ing. Viliam Mikuláš
prednosta mestského úradu

Vypracoval:

JUDr. Elena Krausová
vedúca odboru organizačného a vnútornej správy

V Žiline, 18.09.2008

UZNESENIE MESTSKÉHO ZASTUPITEĽSTVA V ŽILINE

Uznesenie č.__/2008

Mestské zastupiteľstvo v Žiline

I.	schvaľuje

1.	zmenu Pracovného poriadku zamestnancov Mesta Žilina s účinnosťou od 15.10.2008

II.	ukladá

1.	prednostovi Mestského úradu v Žiline vydať úplné znenie Pracovného poriadku zamestnancov Mesta Žilina v znení schválenej zmeny
T: 15.10.2008

Dôvodová správa
     
   Novela Pracovného poriadku zamestnancov mesta sa predkladá  na rokovanie Mestského zastupiteľstva v Žiline ako materiál, ktorého potreba vypracovania vyplynula najmä z prijatia Poriadku odmeňovania. Pracovný poriadok  zamestnancov mesta v čase jeho prijatia obsahoval ustanovenia, ktoré reflektovali aktuálny právny stav regulácie platových pomerov zamestnancov zákonom NR SR č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. Navrhovaná zmena teda predovšetkým rieši harmonizáciu pracovnoprávnych dokumentov prijatých mestským zastupiteľstvom tak, že do Pracovného poriadku zamestnancov k ustanoveniam o odmeňovaní zamestnancov dopĺňa aj odkazy na platný Poriadok odmeňovania zamestnancov ako aj nové inštitúty, ktoré boli Poriadkom odmeňovania implementované ako napr. vypúšťa sa termín vedúci oddelenia, ktorý bol nahradený funkciou odborný referent – koordinátor,  k povinnostiam zamestnávateľa sa dopĺňa povinnosť oboznámiť s Poriadkom odmeňovania nového zamestnanca.
      Predložený návrh reaguje aj na niektoré podnety, ktoré vyplynuli z praxe a to doplnenie špecifikácie porušenia pracovnej disciplíny o porušovanie liečebného režimu zamestnancom, všeobecnejšiu formuláciu pracovného času, ktorá umožňuje pružne reagovať na prípadné legislatívne zmeny Zákonníka práce či kolektívne vyjednávanie bez otvárania zmien Pracovného poriadku zamestnancov ako aj všeobecnejšia formulácia pracovných pozícií, na ktoré sa nevzťahujú ustanovenia o pružnom pracovnom čase, teda upúšťa sa od taxatívneho výpočtu pracovných pozícii.
     Navrhovaná úprava je v súlade s platnou právnou úpravou a nemá dopad na rozpočet Mesta Žilina.
     Predložený návrh bol predložený na rokovanie Mestskej rade v Žiline, ktorá odporučila Mestskému zastupiteľstvu v Žiline predloženú zmenu schváliť.
     Zamestnávateľ predložil navrhované zmeny i zástupcom zamestnancov, ktorý predložený návrh posúdili, nevzniesli žiadne pripomienky a vyjadrili písomne svoj súhlas.

Zmena pracovného poriadku zamestnancov Mesta Žilina

Pracovný poriadok zamestnancov mesta Žilina schválený uznesením č. 74/2008 Mestského zastupiteľstva v Žiline dňa 16.06.2008 sa mení nasledovne:

1.	V čl. 2 ods. 4 sa vypúšťa spojenie „vedúci oddelení mestského úradu“

2.	Článok 4 ods. 6 sa dopĺňa o písm. d)
„s poriadkom odmeňovania v prípade, že je zamestnanec v zmysle neho odmeňovaný“
Pôvodné písm. d) až g) sa premenujú na písm. e) až h).

3.	Článok 8 ods. 2 sa dopĺňa o písm. f)
„porušenie liečebného režimu určeného lekárom počas trvania dočasnej pracovnej neschopnosti zamestnanca“

4.	Článok 9 ods. 1 sa znie:
„Pracovný čas zamestnanca je určený podľa Zákonníka práce v nadväznosti na Kolektívnu zmluvu.“

5.	Článok 9 ods. 7 sa mení nasledovne:
„Ustanovenia ods. 3 tohto článku sa vťahujú na zamestnancov, ktorých pracoviskom je Mestský úrad, Námestie obetí komunizmu č. 1, Žilina okrem skupín zamestnancov, ktorým vzhľadom na osobitnú povahu práce, prípadne podmienky jej vykonávania, pracovný čas upravuje Smernica prednostu mestského úradu.“

6.	Dopĺňa sa nový článok 20
„Článok 20 znie:
Spoločné ustanovenia
1.	Článok 2 ods. 3, článok 4 ods. 7, článok 7 ods. 1 a článok 12 ods. 3, 5, 7 sa vzťahuje na zamestnancov Mesta Žilina s miestom výkonu práce Mestský úrad v Žiline, radnica a dielňa Budatín primerane v nadväznosti na Poriadok odmeňovania.“
2.	Článok 10 ods. 6 a článok 12 ods. 1, 2, 6 sa nevzťahuje na zamestnancov Mesta Žilina s miestom výkonu práce Mestský úrad v Žiline, radnica a dielňa Budatín. Na ich odmeňovanie sa použije Poriadok odmeňovania.“
7.	Pôvodný článok 20 – Spoločné a záverečné ustanovenia sa prečísluje na článok 21 a nazve „Záverečné ustanovenia“.

NÁVRH ZOBRAZUJÚCI STAV PRED ZMENOU A PO NAVRHOVANEJ  ZMENE

Pracovný poriadok
zamestnancov Mesta Žilina

Primátor mesta v súlade s § 13 zákona SNR č. 369/1990 Zb. o obecnom zriadení v znení neskorších predpisov (ďalej len „zákon č. 369/1990 Zb.“), § 12 zákona č. 552/2003 Z. z. o výkone práce vo verejnom záujme v znení neskorších predpisov (ďalej len „zákon č. 552/2003 Z. z.“) a s použitím § 84 zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“)
vydáva
tento
Pracovný poriadok zamestnancov Mesta Žilina

Článok 1
Úvodné ustanovenie - Predmet a účel úpravy
Týmto pracovným poriadkom Mesto Žilina konkretizuje v súlade s právnymi predpismi ustanovenia zákona č. 552/2003 Z. z. a Zákonníka práce.

Článok 2
Základné ustanovenia
1.	Pracovný poriadok je záväzný pre všetkých zamestnancov Mesta Žilina, ktorí sú v pracovnom pomere, okrem zamestnancov, ktorých pracoviskom je mestská  polícia. Na zamestnancov, ktorí vykonávajú práce na základe dohôd o vykonaní práce, dohôd o pracovnej činnosti, alebo dohôd o brigádnickej práci študentov sa vzťahuje pracovný poriadok primerane.

2.	Zamestnávateľom je Mesto Žilina, zastúpené štatutárnym zástupcom (ďalej len „zamestnávateľ“).

3.	Zamestnanec je fyzická osoba, ktorá je v pracovnoprávnom vzťahu k zamestnávateľovi pri výkone práce vo verejnom záujme a vykonáva pre zamestnávateľa závislú prácu podľa jeho pokynov za plat.

4.	Vedúcimi zamestnancami pre potreby tohto pracovného poriadku sú prednosta mestského úradu, hlavný kontrolór mesta, vedúci jednotlivých odborov mestského úradu, vedúci oddelení mestského úradu a vedúci zariadení bez právnej subjektivity, ktorých zriaďovateľom je mesto. Títo sú oprávnení určovať a ukladať podriadeným zamestnancom zamestnávateľa pracovné úlohy, organizovať, riadiť, kontrolovať ich prácu a dávať im na ten účel záväzné pokyny. 

Znenie čl. 2 ods. 4 po navrhovanej zmene
Vedúcimi zamestnancami pre potreby tohto pracovného poriadku sú prednosta mestského úradu, hlavný kontrolór mesta, vedúci jednotlivých odborov mestského úradu a vedúci zariadení bez právnej subjektivity, ktorých zriaďovateľom je mesto. Títo sú oprávnení určovať a ukladať podriadeným zamestnancom zamestnávateľa pracovné úlohy, organizovať, riadiť, kontrolovať ich prácu a dávať im na ten účel záväzné pokyny. 
5.	Štatutárnym orgánom v pracovnoprávnych vzťahoch zamestnancov je v zmysle § 13 ods. 5 zákona č. 369/1990 Zb. primátor mesta.

6.	Zamestnancom mesta nie je primátor mesta a zástupca primátora mesta. 

7.	Verejný záujem je záujem, ktorý prináša majetkový prospech alebo iný prospech všetkým občanom alebo väčšine občanov.

8.	Osobný záujem je záujem, ktorý prináša majetkový prospech alebo iný prospech zamestnancovi alebo jemu blízkym osobám (napr. manžel, rodičia, deti).

9.	Rozpor záujmov je skutočnosť, ak zamestnanec uprednostní osobný záujem pred verejným záujmom.

10.	Ustanovenia zákona č. 552/2003 Z. z. sa nevzťahujú na zamestnancov, ktorí vykonávajú pracovné činnosti remeselné, manuálne alebo manipulačné s prevahou fyzickej práce (ďalej len „prevádzkoví zamestnanci“).

Článok 3
Predpoklady výkonu práce vo verejnom záujme
1.	Zamestnancom sa môže stať fyzická osoba, ktorá:
a)	je spôsobilá na právne úkony v plnom rozsahu, 
b)	je bezúhonná,
c)	spĺňa kvalifikačné predpoklady a osobitné kvalifikačné predpoklady, ak to vyžaduje osobitný predpis,
d)	je zvolená alebo vymenovaná (§ 17 a 18 zákona č. 369/1990 Zb.),
e)	spĺňa predpoklady na oboznámenie sa s utajovanými skutočnosťami, ak sa na dohodnutú prácu vyžadujú.

2.	Predpoklady uvedené v ods. 1 tohto článku musí zamestnanec spĺňať po celý čas výkonu práce vo verejnom záujme. 
Článok 4
Predzmluvné vzťahy a vznik pracovného pomeru
1.	 Pracovný pomer vzniká odo dňa, ktorý bol dohodnutý v pracovnej zmluve ako deň nástupu do práce.

2.	 Uchádzač o zamestnanie je povinný pred uzatvorením pracovnej zmluvy predložiť:
a)	žiadosť o prijatie do zamestnania a stručný životopis,
b)	vyplnený osobný dotazník,
c)	doklad o najvyššom dosiahnutom vzdelaní,
d)	výpis z registra trestov nie starší ako tri mesiace okrem prevádzkových zamestnancov, 
e)	potvrdenie o predchádzajúcom zamestnaní alebo iný doklad o skončení predchádzajúcich zamestnaní, tzv. zápočet odpracovaných rokov,
f)	doklad preukazujúci zdravotnú spôsobilosť na prácu, ak to vyžaduje osobitný predpis,
g)	doklady potrebné pre správny a úplný výpočet dane,
h)	ďalšie doklady podľa potrieb zamestnávateľa.

3.	Návrh na založenie pracovného pomeru s fyzickou osobou predkladá primátorovi mesta prednosta mestského úradu po preverení dokladov, potrebných k uzavretiu pracovnej zmluvy, odborom organizačným a vnútornej správy (ďalej len „OOVS“).
 
4.	Miesta vedúcich zamestnancov v zmysle čl. 2 ods. 4 tohto pracovného poriadku  môžu byť obsadzované len na základe výsledkov výberového konania v súlade s § 5 zákona č. 552/2003 Z. z.
 
5.	Pred uzavretím pracovnej zmluvy zodpovedný zamestnanec oboznámi uchádzača o zamestnanie s pracovnými a platovými podmienkami, za ktorých bude prácu vykonávať.

6.	Pri nástupe do zamestnania zamestnávateľ oboznámi zamestnanca:
a)	s pracovným poriadkom,
b)	s kolektívnou zmluvou,
c)	s organizačným poriadkom,
d)	so štatútom mesta,
e)	s právnymi predpismi vzťahujúcimi sa na ním vykonávanú prácu,
f)	s právnymi a ostatnými predpismi na zaistenie bezpečnosti a ochrany zdravia pri práci a s predpismi o ochrane osobných údajov,
g)	s ustanoveniami o zásade rovnakého zaobchádzania.

Znenie čl. 4 ods. 6 po navrhovanej zmene
Pri nástupe do zamestnania zamestnávateľ oboznámi zamestnanca:
a)	s pracovným poriadkom,
b)	s kolektívnou zmluvou,
c)	s organizačným poriadkom,
d)	s poriadkom odmeňovania v prípade, že je zamestnanec v zmysle neho odmeňovaný,
e)	so štatútom mesta,
f)	s právnymi predpismi vzťahujúcimi sa na ním vykonávanú prácu,
g)	s právnymi a ostatnými predpismi na zaistenie bezpečnosti a ochrany zdravia pri práci a s predpismi o ochrane osobných údajov,
h)	s ustanoveniami o zásade rovnakého zaobchádzania.

7.	V deň nástupu zamestnanca do práce je zamestnávateľ povinný odovzdať mu písomné vyhotovenie pracovnej zmluvy, písomné oznámenie o výške a zložení funkčného platu, pracovnú náplň; ak to povaha práce vyžaduje, aj služobný preukaz.

Článok 5

Zmena pracovných podmienok

1.	Dohodnutý obsah pracovnej zmluvy možno zmeniť len vtedy, ak sa zamestnávateľ a zamestnanec dohodnú na jeho zmene. Zamestnávateľ je povinný zmenu pracovnej zmluvy vyhotoviť písomne a odovzdať ju zamestnancovi bez zbytočného odkladu. Zamestnanec svoj súhlas so zmenou vyjadrí podpisom.

2.	Vykonávať práce iného druhu alebo v inom mieste, ako bolo dohodnuté v pracovnej zmluve, je zamestnanec povinný len výnimočne, a to za podmienok uvedených v § 55 ods. 2 Zákonníka práce.

3.	Návrh na zmenu pracovnej zmluvy predkladá OOVS po dohode s bezprostredne nadriadeným vedúcim zamestnancom, ktorý zmenu po dohode so zamestnancom navrhuje. O návrhu na zmenu pracovnej zmluvy rozhoduje primátor mesta.

4.	Zamestnávateľ môže preradiť zamestnanca aj bez jeho súhlasu na čas nevyhnutnej potreby na inú prácu ako bolo dohodnuté, ak je to potrebné na odvrátenie mimoriadnej udalosti alebo na zmiernenie jej bezprostredných následkov.

Článok 6
Osobitné ustanovenia pre niektoré pracovné funkcie
1.	Voľba ako predpoklad vykonávania práce vo verejnom záujme sa vzťahuje na pracovnú funkciu podľa § 18 ods. 1 zákona č. 369/1990 Zb..

2.	Vymenovanie ako predpoklad vykonávania práce vo verejnom záujme sa vzťahuje na pracovnú funkciu podľa § 17 ods. 1 zákona č. 369/1990 Zb..

3.	Vedúci zamestnanci môžu podnikať, vykonávať inú zárobkovú činnosť a byť členom riadiacich kontrolných alebo dozorných orgánov právnických osôb, ktoré vykonávajú podnikateľskú činnosť len s predchádzajúcim písomným súhlasom zamestnávateľa. Toto obmedzenie sa nevzťahuje na vykonávanie činností podľa § 9 ods. 4 zákona č. 552/2003 Z. z.

4.	Zamestnávateľ neudelí vedúcim zamestnancom súhlas, ak by podnikanie, iná zárobková činnosť alebo členstvo v riadiacich, kontrolných alebo dozorných orgánoch právnických osôb, ktoré  vykonávajú podnikateľskú činnosť,
a)	bolo prekážkou riadneho plnenia povinností vedúceho zamestnanca,
b)	bolo vykonaná vo veci, v ktorej koná alebo môže konať zamestnávateľ,
c)	ovplyvnilo nestrannosť alebo nezaujatosť vedúceho zamestnanca.
5.	Vedúci zamestnanec je povinný zamestnávateľovi podľa § 9 ods. 5 zákona č. 552/2003 Z. z. písomne oznámiť príjem z činnosti, ktorý v uplynulom kalendárnom roku presiahol šesťnásobok priemernej mesačnej mzdy zamestnanca v hospodárstve Slovenskej republiky zistený za prvý polrok predchádzajúceho kalendárneho roka.  Oznamovaciu povinnosť má vedúci zamestnanec vždy do 31. marca kalendárneho roka za predchádzajúci rok.

6.	Vedúci zamestnanec deklaruje svoje majetkové pomery v súlade s § 10 zákona č. 552/2003 Z. z.

7.	Vedúci zamestnanec OOVS zabezpečí uloženie dokladov podľa ods. 5 a 6 tohto článku a zabezpečí ich ochranu.

Článok 7

Povinnosti zamestnávateľa a zamestnancov

1.	Zamestnávateľ je povinný prideľovať zamestnancovi prácu podľa pracovnej zmluvy, platiť mu za vykonanú prácu plat podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“), Zákonníka práce, kolektívnej zmluvy a vytvárať podmienky pre úspešné plnenie jeho pracovných úloh.

2.	Zamestnanec pri výkone práce vo verejnom záujme je povinný najmä: 
a)	dodržiavať Ústavu Slovenskej republiky, ústavné zákony, zákony, ostatné všeobecne záväzné právne predpisy a vnútorné predpisy a uplatňovať ich podľa svojho najlepšieho vedomia a svedomia, rešpektovať a chrániť ľudskú dôstojnosť a ľudské práva,
b)	konať a rozhodovať nestranne a zdržať sa pri výkone práce vo verejnom záujme všetkého, čo by mohlo ohroziť dôveru v nestrannosť a objektívnosť konania a rozhodovania,
c)	zachovávať mlčanlivosť o skutočnostiach, o ktorých sa dozvedel pri výkone práce vo verejnom záujme, a ktoré v záujme zamestnávateľa nemožno oznamovať iným osobám, a to aj po skončení pracovného pomeru; to neplatí ak ho tejto povinnosti zbavil štatutárny orgán alebo ním poverený vedúci zamestnanec, ak osobitný predpis neustanovuje inak,
d)	zdržať sa konania, ktoré by mohlo viesť k rozporu záujmov, 
e)	nezneužívať informácie nadobudnuté v súvislosti a pri vykonávaní zamestnania vo vlastný prospech alebo v prospech blízkych osôb alebo iných fyzických osôb alebo právnických osôb; táto povinnosť platí aj po skončení pracovného pomeru,
f)	zdržať sa konania, z ktorého vyplývajú neoprávnené prísľuby alebo záväzky zaväzujúce zamestnávateľa,
g)	zabezpečiť hospodárne a účelné spravovanie a využívanie finančných zdrojov a zariadení, ktoré boli zamestnancovi zverené,
h)	oznámiť nadriadenému vedúcemu zamestnancovi, prípadne orgánu činnému v trestnom konaní stratu alebo poškodenie majetku vo vlastníctve alebo v správe zamestnávateľa, 
i)	oznámiť zamestnávateľovi, že bol právoplatne odsúdený za úmyselný trestný čin alebo, že bol pozbavený spôsobilosti na právne úkony alebo, že jeho spôsobilosť na právne úkony bola obmedzená,
j)	dodržiavať právne predpisy a ostatné predpisy na zaistenie bezpečnosti a ochrany zdravia pri práci, pokyny na zaistenie bezpečnosti a ochrany zdravia pri práci, zásady bezpečnej práce, zásady ochrany zdravia pri práci a zásady bezpečného správania na pracovisku a určené pracovné postupy, s ktorými bol zamestnanec riadne oboznámený,
k)	zúčastňovať sa na oboznamovaní a inom vzdelávaní zabezpečovanom zamestnávateľom v záujme bezpečnosti a ochrany zdravia pri práci a podrobiť sa overovaniu jeho znalosti,
l)	podrobiť sa lekárskym preventívnym prehliadkam vo vzťahu k práci,
m)	oznamovať bez zbytočného odkladu nadriadenému vedúcemu zamestnancovi alebo podľa potreby bezpečnostnému technikovi alebo autorizovanému bezpečnostnému technikovi, zástupcovi zamestnancov pre bezpečnosť, príslušnému inšpektorátu práce alebo orgánu dozoru tie nedostatky, ktoré by mohli pri práci ohroziť bezpečnosť alebo zdravie, najmä bezprostredné a vážne ohrozenie života alebo zdravia, a podľa svojich možností zúčastňovať sa ich odstraňovaní,
n)	nepožívať alkoholické nápoje, omamné látky a psychotropné látky na pracoviskách a v priestoroch zamestnávateľa a v pracovnom čase aj mimo týchto pracovísk a priestorov, nenastupovať pod ich vplyvom do práce,
o)	podrobiť sa vyšetreniu, ktoré vykonáva zamestnávateľ alebo príslušný orgán štátnej správy, aby zistil, či zamestnanec nie je pod vplyvom alkoholu, omamných látok alebo psychotropných látok,
p)	dodržiavať určený zákaz fajčenia na pracoviskách,
q)	bezodkladne oznámiť nadriadenému vedúcemu zamestnancovi vznik pracovného úrazu, ktorý utrpel, ak mu to dovoľuje jeho zdravotný stav, vznik iného úrazu, ku ktorému došlo v priestoroch zamestnávateľa, vznik nebezpečnej udalosti,
r)	na pracovnej ceste postupovať vždy tak, aby bol účel cesty dosiahnutý čo najhospodárnejšie,
s)	pracovať svedomito a riadne podľa svojich vedomostí, síl a schopností, plniť pokyny nadriadených vedúcich zamestnancov vydané v súlade s právnymi predpismi,
t)	využívať pracovný čas na výkon práce,
u)	nezdržiavať sa na pracovisku po pracovnej dobe bez súhlasu nadriadeného vedúceho zamestnanca,
v)	byť nápomocný poslancom mestského zastupiteľstva pri výkone ich poslaneckej funkcie.

3.	Zamestnanec nesmie:
a)	vykonávať činnosť, ktorou by sa významnou mierou znižovala jeho dôstojnosť vo vzťahu k vykonávanej funkcii alebo by sa ohrozovala jeho nestrannosť, 
b)	sprostredkúvať pre seba alebo inú fyzickú osobu alebo právnickú osobu obchodný styk: 
-	so štátom,
-	s mestom,
-	s vyšším územným celkom,
-	so štátnym podnikom, štátnym účelovým fondom, s Fondom národného majetku Slovenskej republiky a s inou právnickou osobou zriadenou štátom,
-	s rozpočtovou, príspevkovou organizáciou, inou právnickou osobou zriadenou mestom,
-	s inou právnickou osobou s majetkovou účasťou štátu, Fondu národného majetku Slovenskej republiky, mesta alebo vyššieho územného celku; to neplatí, ak takáto činnosť vyplýva zamestnancovi z výkonu práce vo verejnom záujme,
c)	požadovať alebo prijímať dary alebo iné výhody alebo navádzať iného na poskytovanie darov alebo iných výhod v súvislosti a pri výkone práce vo verejnom záujme; to neplatí, ak ide o dary alebo iné výhody poskytované obvykle pri výkone práce vo verejnom záujme alebo na základe zákona alebo zamestnávateľom,
d)	nadobúdať majetok od štátu, mesta, vyššieho územného celku alebo Fondu národného majetku Slovenskej republiky inak ako vo verejnej súťaži alebo vo verejnej dražbe, ak osobitný predpis neustanovuje inak s výnimkou, ak mesto zverejní podmienky nadobudnutia majetku. To sa vzťahuje aj na blízke osoby zamestnanca (manžel, rodičia a deti) (neplatí pre prevádzkových zamestnancov),
e)	používať symboly spojené s výkonom práce vo verejnom záujme na osobný prospech, 
f)	zneužívať výhody vyplývajúce z výkonu práce vo verejnom záujme a to ani po skončení výkonu týchto prác,
g)	poskytovať nepravdivé vyhlásenie súvisiace s vykonávaním práce vo verejnom záujme.

4.	Vedúci zamestnanec je povinný najmä:
a)	riadiť a kontrolovať zamestnancov, 
b)	utvárať priaznivé pracovné podmienky a zaisťovať bezpečnosť a ochranu zdravia pri práci, 
c)	utvárať priaznivé podmienky na zvyšovanie odbornej úrovne zamestnancov, 
d)	počas vykonávania svojej funkcie deklarovať svoje majetkové pomery a to do 30 dní od ustanovenia do funkcie a do 31. marca každého kalendárneho roka počas vykonávania funkcie,
e)	zabezpečovať, aby nedochádzalo k porušovaniu pracovnej disciplíny,
f)	zabezpečovať prijatie včasných a účinných opatrení na ochranu majetku zamestnávateľa,
g)	konať spôsobom zodpovedajúcim významu zastávanej funkcie a záujmom mesta.

Článok 8

Porušenie pracovnej disciplíny

1.	Porušenie pracovnej disciplíny sa rozlišuje na:
a)	menej závažné porušenie pracovnej disciplíny,
b)	závažné porušenie pracovnej disciplíny.

2.	Za menej závažné porušenie pracovnej disciplíny zamestnávateľ považuje najmä:
a)	porušenie pracovnej povinnosti spojené s ľahostajným postojom zamestnanca k plneniu pracovných povinností,
b)	neplnenie pracovných úloh v lehotách stanovených právnymi a ostatnými predpismi a lehotách stanovených nadriadeným vedúcim zamestnancom,
c)	čerpanie dovolenky bez vedomia a súhlasu nadriadeného vedúceho zamestnanca,
d)	neetické správanie sa zamestnanca k občanom, žiadateľom a iným klientom,
e)	zdržiavanie sa na pracovisku po pracovnej dobe bez vedomia a súhlasu nadriadeného vedúceho zamestnanca.

Znenie čl. 8 ods. 2 po navrhovanej zmene
Za menej závažné porušenie pracovnej disciplíny zamestnávateľ považuje najmä:
a)	porušenie pracovnej povinnosti spojené s ľahostajným postojom zamestnanca k plneniu pracovných povinností,
b)	neplnenie pracovných úloh v lehotách stanovených právnymi a ostatnými predpismi a lehotách stanovených nadriadeným vedúcim zamestnancom,
c)	čerpanie dovolenky bez vedomia a súhlasu nadriadeného vedúceho zamestnanca,
d)	neetické správanie sa zamestnanca k občanom, žiadateľom a iným klientom,
e)	zdržiavanie sa na pracovisku po pracovnej dobe bez vedomia a súhlasu nadriadeného vedúceho zamestnanca,
f)	porušenie liečebného režimu určeného lekárom počas trvania dočasnej pracovnej neschopnosti zamestnanca.

3.	Za závažné porušenie pracovnej disciplíny zamestnávateľ považuje najmä:
a)	neospravedlnenú neprítomnosť v práci,
b)	vedomé neposkytnutie údajov, ktoré bol zamestnanec zamestnávateľovi povinný poskytnúť, alebo poskytovanie nepravdivých informácií pri vybavovaní  a o vybavovaní pracovných záležitostí,
c)	skutok, ktorý napĺňa skutkovú podstatu trestného činu korupcie a zamestnanec bol zaň právoplatne odsúdený,
d)	porušenie povinnosti zachovávať mlčanlivosť o skutočnostiach, o ktorých sa dozvedel pri výkone práce vo verejnom záujme, a ktoré sú chránené podľa osobitných predpisov, 
e)	výkon zárobkovej v oblasti zhodnej s predmetom činnosti zamestnávateľa bez jeho súhlasu,
f)	požitie alkoholických nápojov, omamných látok alebo psychotropných látok v mieste výkonu práce alebo v pracovnom čase aj mimo miesta výkonu práce, resp. nástup do práce pod ich vplyvom,
g)	nepodrobenie sa vyšetreniu, ktoré vykonáva zamestnávateľ alebo príslušný orgán štátnej správy, aby zistil, či zamestnanec nie je pod vplyvom alkoholu, omamných látok alebo psychotropných látok,
h)	spáchanie úmyselného trestného činu prípadne priestupku, za ktorý bol zamestnanec právoplatne odsúdený, resp. bola rozhodnutím právoplatne vyslovená vina zamestnanca,
i)	nerešpektovanie príkazov nadriadených vedúcich zamestnancov,
j)	odmietnutie, prípadne nevykonanie nariadenej práce nadčas,
k)	vulgárne správanie a urážky.

4.	Závažnosť konkrétneho porušenia pracovnej disciplíny podľa miery zavinenia alebo prípadne vzniknutých následkov tohto konania posudzuje bezprostredne nadriadený vedúci zamestnanec; ak nie je daná právomoc orgánom v priestupkovom alebo trestnom konaní. 

5.	Pri menej závažnom porušení pracovnej disciplíny bezprostredne nadriadený vedúci zamestnanec písomne upozorní zamestnanca, že v prípade opakovania aj menej závažného porušenia pracovnej disciplíny môže byť s ním rozviazaný pracovný pomer výpoveďou podľa § 63 ods. 1 písm. e) Zákonníka práce. Zamestnancovi musí byť daná možnosť sa k tomu vyjadriť.

6.	Pri závažnom porušení pracovnej disciplíny môže zamestnávateľ rozviazať pracovný pomer výpoveďou podľa § 63 ods. 1 písm. e) Zákonníka práce alebo okamžite skončiť pracovný pomer podľa § 68 ods. 1 písm. b) Zákonníka práce.

Článok 9

Pracovný čas a prestávky v práci

1.	Pracovný čas zamestnanca je 37,5 hodín týždenne, na pracoviskách s nepretržitým režimom práce najviac 35 hodín týždenne.

Znenie čl. 9 ods. 1 po navrhovanej zmene
Pracovný čas zamestnanca je určený podľa Zákonníka práce v nadväznosti na Kolektívnu zmluvu.

2.	Začiatok a koniec pracovného času, rozvrh pracovných zmien a zavedenie pružného pracovného času určuje tento pracovný poriadok. V osobitných individuálnych prípadoch, ako i v prípadoch v tomto poriadku neuvedených, určuje a písomne oznamuje úpravu pracovného času zamestnávateľ po dohode so zástupcami zamestnancov. 

3.	Úprava pracovného času je nasledovná:
a)	zamestnávateľ uplatňuje pružný pracovný čas ako pružné štvortýždňové pracovné obdobie s voliteľným začiatkom pracovného času od 7.00 hod. do 8.00 hod., voliteľným koncom pracovného času od 14.00 hod. do 18.00 hod. a základným pracovným časom od 8.00 hod. do 14.00 hod.,
b)	pri celodenných a viacdenných pracovných cestách sa neuplatňuje pružný pracovný čas ale pracovný čas od 7.30 hod. do 15.30 hod. s prestávkou na jedlo a oddych s výnimkou prípadu, keď na výkon pracovnej cesty v príslušný deň zamestnanec nenastúpil pre prekážku v práci.

4.	Zamestnanec je povinný byť na začiatku pracovného času na svojom pracovisku a odchádzať z neho až po skončení pracovného času. V pracovnom čase môže zamestnanec opustiť pracovisko len so súhlasom nadriadeného vedúceho zamestnanca, prednostu mestského úradu a primátora mesta s výnimkou prestávky v práci na odpočinok a jedenie. Zamestnanec s pracoviskom Mestský úrad v Žiline nesmie počas prestávky na odpočinok a jedenie bez súhlasu nadriadeného vedúceho zamestnanca opustiť budovu Mestského úradu.

5.	Zamestnávateľ je povinný poskytnúť zamestnancovi najdlhšie po šiestich hodinách nepretržitej práce prestávku na odpočinok a jedenie v trvaní 30 minút. Zamestnávateľ určuje čerpanie prestávky na odpočinok a jedenie v časovom intervale od 11.00 do 13.00 hod.. Poskytnuté prestávky na jedenie a oddych sa nezapočítavajú do pracovného času.

6.	Zamestnávateľ môže z vážnych dôvodov povoliť zamestnancovi inú vhodnú úpravu pracovného času. Písomnú žiadosť o súhlas inej vhodnej úpravy pracovného času podáva zamestnanec svojmu bezprostredne nadriadenému vedúcemu zamestnancovi, ktorý ju so svojim vyjadrením odstúpi na vybavenie OOVS.
7.	Ustanovenia ods. 3 tohto článku sa vzťahujú na zamestnancov, ktorých pracoviskom je Mestský úrad, Námestie obetí komunizmu č. 1, Žilina okrem zamestnancov stravovacej jednotky, vrátnikov, informátorov, ktorým začiatok a koniec pracovného času ako i rozvrh pracovných zmien písomne oznámi zamestnávateľ po dohode so zástupcami zamestnancov.

Znenie čl. 9 ods. 7 po navrhovanej zmene
Ustanovenia ods. 3 tohto článku sa vťahujú na zamestnancov, ktorých pracoviskom je Mestský úrad, Námestie obetí komunizmu č. 1, Žilina okrem skupín zamestnancov, ktorým vzhľadom na osobitnú povahu práce, prípadne podmienky jej vykonávania, pracovný čas upravuje Smernica prednostu mestského úradu.

Článok 10

Práca nadčas

1.	Prácu nadčas možno vykonávať na základe nariadenia alebo predchádzajúceho súhlasu primátora mesta, prednostu mestského úradu alebo nadriadeného vedúceho zamestnanca najviac v rozsahu, ktorý v priemere nepresiahne osem hodín týždenne v období najviac štyroch mesiacov po sebe nasledujúcich, ak sa zamestnávateľ so zástupcami zamestnancov nedohodne na dlhšom období, najviac však 12 mesiacov po sebe nasledujúcich. V kalendárnom roku môže zamestnávateľ v súlade s § 97 Zákonníka práce nariadiť prácu nadčas v rozsahu najviac 150 hodín. 

2.	Zamestnanec je povinný oboznámiť osobu, oprávnenú udeliť súhlas na prácu nadčas podľa ods. 1 bez zbytočného odkladu o jej vykonaní a dôvodoch, pre ktoré žiada jej schválenie. Osoba oprávnená udeliť súhlas je povinná rozhodnúť o súhlase s prácou nadčas bezodkladne a upovedomiť o tom zamestnanca.

3.	Za prácu nadčas sa nepovažuje výkon práce, ktorú zamestnávateľ zamestnancovi nenariadil ani ju neschválil. 

4.	Prácu nadčas môže zamestnávateľ nariadiť len výnimočne, v prípadoch prechodnej a naliehavej zvýšenej potreby práce, alebo ak ide o verejný záujem, a to aj na čas nepretržitého odpočinku medzi dvoma zmenami, prípadne aj na dni pracovného pokoja za podmienok ustanovených v § 94 ods. 2 až 4 Zákonníka práce. Nepretržitý odpočinok medzi dvoma zmenami sa nesmie pritom skrátiť na menej ako osem hodín.

5.	Zamestnanec je povinný vykonať prácu nadčas, ak mu zamestnávateľ prácu nadčas nariadil v súlade s právnymi predpismi. Zamestnávateľ vydá zamestnancovi príkaz na výkon práce nadčas v primeranom časovom predstihu, ak tomu nebránia závažné prevádzkové dôvody. 
6.	Za hodinu práce nadčas patrí zamestnancovi plat za prácu nadčas. Ak sa zamestnávateľ so zamestnancom dohodli na čerpaní náhradného voľna za prácu nadčas, patrí zamestnancovi príslušná časť funkčného platu a za každú hodinu práce nadčas hodina náhradného voľna. Ak zamestnávateľ neposkytne zamestnancovi náhradné voľno počas troch kalendárnych mesiacov alebo v inom dohodnutom čase po vykonaní práce nadčas, patrí zamestnancovi zvýšenie podľa § 19 ods. 1 zákona č. 553/2003 Z. z. 

7.	U zamestnanca s kratším pracovným časom je prácou nadčas práca presahujúca jeho týždenný pracovný čas. Tomuto zamestnancovi nemožno nariadiť prácu nadčas.

Článok 11

Prekážky v práci

1.	Ak je zamestnancovi vopred známa prekážka v práci, je povinný včas požiadať nadriadeného vedúceho zamestnanca o poskytnutie pracovného voľna spravidla písomne (napr. formou priepustky). Inak je zamestnanec povinný upovedomiť zamestnávateľa o prekážke v práci a o jej predpokladanom trvaní bez zbytočného odkladu. V prípade nepredvídaných prekážok v práci musí zamestnanec upovedomiť nadriadeného vedúceho zamestnanca najneskôr v nasledujúci pracovný deň po vzniku prekážky. 

2.	Prekážky v práci a jej trvanie je zamestnanec povinný zamestnávateľovi preukázať.  Príslušné zariadenie je povinné potvrdiť mu doklad o existencii prekážky v práci a jej trvaní. Prekážky v práci  z dôvodu všeobecného záujmu (§ 136 a § 137 Zákonníka práce)  a dôležité osobné prekážky v práci (§ 141 ods. 2 Zákonníka práce) dokladuje zamestnanec včas. Uvedený doklad sa priloží k evidencii dochádzky a pracovného času zamestnanca. 

3.	Ak má zamestnanec nárok na pracovné voľno bez náhrady mzdy, zamestnávateľ je povinný mu umožniť nadpracovanie zameškaného času, ak tomu nebránia vážne prevádzkové dôvody.

4.	Zamestnávateľ môže poskytnúť zamestnancovi pracovné voľno aj z iných závažných dôvodov, najmä na vybavenie osobných záležitostí, ktoré sa nedajú vybaviť mimo pracovného času, náhrada mzdy sa v týchto prípadoch neposkytuje. Zamestnávateľ na základe žiadosti zamestnanca poskytne pracovné voľno bez náhrady mzdy v trvaní 10 pracovných dní do roka pri zachovaní existujúceho pracovného pomeru z vážnych osobných a rodinných dôvodov po dohode s priamym nadriadeným žiadateľa tak, aby jeho nepretržitá neprítomnosť v práci nepresiahla 8 týždňov.

Článok 12

Plat zamestnanca

1.	Pri odmeňovaní zamestnancov sa postupuje v súlade so zákonom č. 553/2003 Z. z. a Zákonníkom práce. 

2.	Zamestnancovi patrí za vykonanú prácu plat. Plat je peňažné plnenie poskytnuté zamestnancovi za prácu. Za plat sa nepovažuje najmä náhrada platu, odstupné, odchodné, cestovné náhrady, príspevky zo sociálneho fondu, daňový bonus, náhrada príjmu pri dočasnej pracovnej neschopnosti zamestnanca, náhrada za pracovnú pohotovosť.

3.	Zamestnanec poverený účtovaním miezd je povinný predložiť zamestnancovi na požiadanie k nahliadnutiu podklady, na základe ktorých bol plat vyúčtovaný. Prípadné reklamácie sa vybavujú do 5 pracovných dní po doručení oznámenia o plate (výplatnej pásky) zamestnancom OOVS, referátu mzdovej učtárne a vysporiadajú sa v najbližšom výplatnom termíne. 

4.	Splnomocnenie na prevzatie platu inou osobou musí obsahovať: 
-	presné údaje o tom kto a koho splnomocňuje (meno, priezvisko, dátum narodenia, číslo občianskeho preukazu),
-	presné vymedzenie platového obdobia, na ktoré sa splnomocnenie stanovuje,
-	plné meno zamestnanca, jeho podpis a dátum.

5.	Zamestnávateľ sa zaväzuje zasielať na určený účet zamestnancovi plat tak, aby tento mohol byť pripísaný na účet najneskôr v deň určený na výplatu, t. j. 12. deň v mesiaci. Ak pripadá tento deň na deň pracovného pokoja, je výplatným dňom posledný pracovný deň pred týmto dňom. 

6.	Zamestnancovi pri zabezpečovaní výkonu samosprávnej pôsobnosti alebo preneseného výkonu štátnej správy patrí zvýšenie tarifného platu podľa § 7 ods. 7 zákona č. 553/2003 Z. z..
Za výkon samosprávnej činnosti sa považujú všetky funkcie zamestnancov s miestom výkonu práce Mestský úrad v Žiline, okrem tých, ktoré sú zaradené v katalógu pracovných činnosti určených nariadením vlády SR č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v časti katalógu 01. Spoločné pracovné činnosti a 07. Informatika.

7.	Z platu zamestnanca zamestnávateľ vykonáva zrážky podľa § 131 ods. 1 Zákonníka práce a môže vykonať zrážky podľa § 131  ods. 2 Zákonníka práce. Ostatné zrážky z platu môže zamestnávateľ vykonať len na základe písomnej dohody o zrážkach z platu so zamestnancom.

Článok 13

Vysielanie na pracovné cesty

1.	Zamestnanca vysiela na pracovnú cestu prednosta mestského úradu na nevyhnutne potrebné obdobie. Na pracovnej ceste zamestnanec vykonáva prácu podľa pokynov nadriadeného vedúceho zamestnanca. Zamestnanec je povinný po návrate z pracovnej cesty informovať o jej výsledku nadriadeného vedúceho zamestnanca a to do 3 dní po vykonaní pracovnej cesty. 

2.	Cestovný príkaz musí byť úplne vyplnený a podpísaný prednostom mestského úradu pred nástupom na pracovnú cestu. 

3.	Náhrada výdavkov spojených s výkonom pracovnej cesty sa riadi § 145 Zákonníka práce a zákonom č. 283/2002 Z. z. o cestovných náhradách v znení neskorších predpisov.

Článok 14

Dovolenka

1.	Zamestnancovi vzniká za podmienok ustanovených Zákonníkom práce nárok na dovolenku.

2.	Primátor mesta môže určiť čerpanie dovolenky zamestnancovi, ktorý nesplnil podmienky na vznik nároku na dovolenku.
 
3.	Čerpanie dovolenky určuje zamestnávateľ po prerokovaní so zamestnancom podľa plánu dovoleniek odsúhlaseného zástupcom zamestnancov, pričom pri určovaní dovolenky musí prihliadať na úlohy zamestnávateľa a oprávnené záujmy zamestnanca (napr. kúpeľná liečba, školské prázdniny a pod.).

4.	Základná výmera dovolenky je 4 týždne. Ak zamestnanec dovŕši v súlade s § 103 ods. 5 Zákonníka práce po 18. roku veku do konca kalendárneho roka aspoň 15 rokov pracovného pomeru, výmera dovolenky je 5 týždňov.

5.	Zamestnanec si môže preniesť z nároku na dovolenku za príslušný kalendárny rok do nasledujúceho kalendárneho roku 5 pracovných dní. Prednosta mestského úradu môže povoliť prenesenie aj vyššieho počtu dní a to najmä z dôvodu prekážok v práci na strane zamestnanca, alebo iných dôvodov hodných osobitného zreteľa.

6.	Ak sa poskytuje dovolenka v niekoľkých častiach, musí byť podľa § 111 ods. 3 Zákonníka práce aspoň jedna časť najmenej 2 týždne, ak sa zamestnanec so zamestnávateľom nedohodne inak.

7.	Zamestnanec si uplatňuje právo na dovolenku na predpísanom tlačive a to spravidla 3 pracovné dni vopred. Vyplnené tlačivo odovzdáva priamemu nadriadenému vedúcemu zamestnancovi.

8.	Čerpanie dovolenky povoľuje priamy nadriadený vedúci zamestnanec. 

9.	Schválená dovolenka sa odovzdáva v jednom vyhotovení OOVS, zamestnancovi referátu personálneho.

Článok 15

Stravovanie zamestnancov

1.	Zamestnávateľ zabezpečuje zamestnancom v pracovnom pomere stravovanie vo vlastnom stravovacom zariadení alebo prostredníctvom právnickej osoby, ktorá má oprávnenie sprostredkovať stravovacie služby. Na účely stravovania sa za pracovnú zmenu považuje výkon práce dlhší ako štyri hodiny.

2.	Stravovanie podľa predchádzajúceho odseku sa poskytuje zamestnancom aj počas čerpania dovolenky.

3.	V zmysle § 152 ods. 7 Zákonníka práce sa so súhlasom zástupcov zamestnancov rozširuje okruh fyzických osôb, ktorým sa zabezpečí možnosť stravovania o primátora mesta a zástupcu primátora mesta.

Článok 16

Skončenie pracovného pomeru

1.	Pracovný pomer možno skončiť:
a)	dohodou,
b)	výpoveďou,
c)	okamžitým skončením,
d)	skončením v skúšobnej dobe,
e)	uplynutím doby pri pracovnom pomere dohodnutom na určitú dobu.

2.	Zamestnanec doručuje písomnosti v súvislosti so skončením pracovného pomeru na pracovisku vedúcemu zamestnancovi, ktorý ich odovzdá so svojím stanoviskom OOVS, alebo ako doporučenú zásielku.

3.	Návrhy na rozviazanie pracovného pomeru zo strany zamestnávateľa podáva OOVS bezprostredne nadriadený vedúci zamestnanec. Na rovnopise podania vyznačí preberajúci zamestnanec OOVS dátum prijatia a čitateľný podpis.

4.	Výpoveď alebo okamžité skončenie pracovného pomeru je zamestnávateľ povinný vopred prerokovať so zástupcom zamestnancov, inak sú neplatné.

5.	Pred skončením pracovného pomeru je zamestnanec povinný informovať bezprostredne nadriadeného vedúceho zamestnanca o stave plnenia bežných úloh vyplývajúcich z druhu práce dohodnutého v pracovnej zmluve, odovzdať mu príslušnú pracovnú agendu a pridelené pracovné pomôcky. O odovzdaní sa spíše záznam, resp. protokol.

6.	Zamestnanec pred skončením pracovného pomeru odovzdá OOVS vyplnený a podpísaný výstupný list a  služobný preukaz, ak bol pridelený.

7.	Ak zamestnanec požiada pri skončení pracovného pomeru o vydanie pracovného posudku, je zamestnávateľ povinný mu ho vydať v lehote 15 dní. Pri skončení pracovného pomeru je zamestnávateľ povinný vydať zamestnancovi potvrdenie o zamestnaní, ktorého obsahové náležitosti sú uvedené v § 75 ods. 2 Zákonníka práce.

8.	S obsahom pracovného posudku, resp. potvrdenia o zamestnaní musí byť zamestnanec oboznámený. Ak zamestnanec s obsahom pracovného posudku alebo potvrdenia o zamestnaní nesúhlasí, môže požiadať zamestnávateľa o jeho opravu alebo doplnenie. V prípade, že zamestnávateľ pracovný posudok alebo potvrdenie o zamestnaní neupraví, môže sa zamestnanec domáhať v lehote troch mesiacov odo dňa, keď sa o ich obsahu dozvedel na súde, aby sa zamestnávateľovi uložilo primerane ich upraviť.

Článok 17

Náhrada škody

1.	Za sledovanie stavu na úseku zverených hodnôt a za plnenie preventívnych povinností zamestnávateľa voči vzniku škôd (§ 177 ods. 1 a 2 Zákonníka práce) zodpovedajú vedúci zamestnanci.

2.	K vykonaniu kontroly nakladania so zvereným majetkom zamestnávateľa, kontroly vecí, ktoré zamestnanci vnášajú na pracovisko alebo z pracoviska odnášajú sú oprávnení:
-	primátor mesta a prednosta mestského úradu voči všetkým zamestnancom,
-	hlavný kontrolór mesta voči všetkým zamestnancom,
-	ostatní vedúci zamestnanci voči podriadeným zamestnancom.

3.	Zamestnávateľ uzatvára dohodu o hmotnej zodpovednosti najmä:
-	s pokladníkom a zamestnancami poverenými prijímaním peňažných hotovostí a cenín, ich úschovou a vydávaním,
-	s vodičmi, ktorým boli zverené blokové poukážky na odber pohonných hmôt, olejov a mazadiel,
-	so zamestnancami vykonávajúcimi predaj stravných lístkov, 
-	so zamestnancami hospodáriacimi so skladovými zásobami,
-	so zamestnancami hospodáriacimi s finančnými preddavkami. 

4.	Podnet na uzatvorenie dohody o hmotnej zodpovednosti dáva vedúci zamestnanec. Dohoda o hmotnej zodpovednosti sa uzatvára písomne a zakladá sa do osobného spisu. 

5.	Ak zamestnanec spôsobil pri plnení pracovných úloh zamestnávateľovi škodu, o výške jej náhrady rozhoduje po prerokovaní v škodovej komisii primátor mesta. 

6.	Pri rozhodovaní o náhrade škody sa prihliada na príčiny vzniku škody, mieru zavinenia, prípadnú spoluúčasť iných osôb alebo zamestnávateľa na vzniku škody, na výšku škody, rozsah škodlivých následkov a na okolnosti, za ktorých ku škode došlo. 

7.	Ak vznikla zamestnancovi škoda pri plnení pracovných úloh alebo priamej súvislosti s ním, uplatňuje si nárok na jej náhradu bez zbytočného odkladu písomnou žiadosťou, ktorú doručí svojmu nadriadenému vedúcemu zamestnancovi. V žiadosti uvedie najmä okolnosti vzniku škody, vyčíslenie jej výšky a dôkazy, o ktoré svoje tvrdenie opiera. 

Článok 18

Ochrana práce

1.	Úlohy v oblasti bezpečnosti a ochrany zdravia pri práci sú neoddeliteľnou súčasťou pracovných povinností. Za ich plnenie zodpovedajú všetci  vedúci zamestnanci a tiež zamestnanci v rozsahu zverenej pôsobnosti. 
 
2.	Podrobnosti zaisťovania bezpečnosti a ochrany zdravia pri práci podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov upravujú osobitné predpisy vydané zamestnávateľom.

Článok 19

Kolektívne pracovnoprávne vzťahy

1.	Účasť zamestnancov na rozhodovaní zamestnávateľa, týkajúceho sa ekonomických a sociálnych záujmov sa uskutočňuje prostredníctvom zástupcov zamestnancov.

2.	Zamestnanci sa zúčastňujú prostredníctvom zástupcov zamestnancov na utváraní spravodlivých a uspokojivých pracovných podmienok spolurozhodovaním, prerokovaním, právom na informácie a kontrolnou činnosťou.

Článok 20

Spoločné a záverečné ustanovenie

1.	Pracovný poriadok Mesta Žilina vydáva primátor mesta po predchádzajúcom súhlase ZO OZ SLOVES pri Mestskom úrade v Žiline a schválení Mestským zastupiteľstvom mesta Žilina.

2.	Pracovný poriadok sa nachádza u vedúcich zamestnancov. 

3.	Tento pracovný poriadok nadobúda účinnosť dňom 01.07.2008, ktorý je dňom jeho zverejnenia.

4.	Dňom 30.06.2008 sa ruší Pracovný poriadok mestského úradu zo dňa 15. 03. 2004.

Znenie čl. 20 po navrhovanej zmene

Článok 20
Spoločné ustanovenia

3.	Článok 2 ods. 3, článok 4 ods. 7, článok 7 ods. 1 a článok 12 ods. 3, 5, 7 sa vzťahuje na zamestnancov Mesta Žilina s miestom výkonu práce Mestský úrad v Žiline, radnica a dielňa Budatín primerane v nadväznosti na Poriadok odmeňovania.“
4.	Článok 10 ods. 6 a článok 12 ods. 1, 2, 6 sa nevzťahuje na zamestnancov Mesta Žilina s miestom výkonu práce Mestský úrad v Žiline, radnica a dielňa Budatín. Na ich odmeňovanie sa použije Poriadok odmeňovania.

Článok 21
Záverečné ustanovenie

1.	Pracovný poriadok Mesta Žilina vydáva primátor mesta po predchádzajúcom súhlase ZO OZ SLOVES pri Mestskom úrade v Žiline a schválení Mestským zastupiteľstvom mesta Žilina.

2.	Pracovný poriadok sa nachádza u vedúcich zamestnancov. 

3.	Tento pracovný poriadok nadobúda účinnosť dňom 01.07.2008, ktorý je dňom jeho zverejnenia.

4.	Dňom 30.06.2008 sa ruší Pracovný poriadok mestského úradu zo dňa 15. 03. 2004.

5.	Novela Pracovného poriadku zamestnancov Mesta Žilina zo dňa 13.10.2008  nadobúda účinnosť 15.10.2008.

Ivan Harman
primátor mesta Žilina